ก.ล.ต.นับหนึ่งไฟลิ่ง SINO ขายไอพีโอ 292 ล้านหุ้น ปักหมุดเทรด SET
SINO เตรียมขายไอพีโอ 292 ล้านหุ้น หลัง ก.ล.ต.นับหนึ่งไฟลิ่ง โชว์ผู้นำ “โลจิสติกส์ระหว่างประเทศ” ครบวงจร ลุยเทรด SET ระดมทุนขยายธุรกิจโตต่อ
SINO เตรียมขายไอพีโอ 292 ล้านหุ้น หลัง ก.ล.ต.นับหนึ่งไฟลิ่ง โชว์ผู้นำ “โลจิสติกส์ระหว่างประเทศ” ครบวงจร ลุยเทรด SET ระดมทุนขยายธุรกิจโตต่อ
25 เม.ย. 2566

นายนันท์มนัส วิทยศักดิ์พันธ์ ประธานเจ้าหน้าที่บริหาร บริษัท ไซโน โลจิสติกส์ คอร์ปอเรชั่น จำกัด (มหาชน) หรือ SINO เปิดเผยว่า บริษัทฯ เป็นผู้ให้บริการโลจิสติกส์ระหว่างประเทศอย่างครบวงจร (Integrated Logistics Service Provider) จากการให้บริการจัดการขนส่งสินค้าระหว่างประเทศ (Freight Forwarder) ทั้งทางทะเล ทางอากาศ และทางบก
รวมถึงการให้บริการให้เช่าคลังสินค้า การให้บริการด้านพิธีการศุลกากร และการให้บริการสนับสนุนอื่นๆ ที่เกี่ยวข้องกับโลจิสติกส์ เพื่อตอบสนองความต้องการของตลาดในการให้บริการขนส่งสินค้าตั้งแต่ต้นทางถึงปลายทางทั่วโลก (End-to-End Global Logistics) ช่วยขับเคลื่อนการเติบโตทางเศรษฐกิจของประเทศไทย โดยมีประสบการณ์และความเชี่ยวชาญในอุตสาหกรรมโลจิสติกส์มายาวนานกว่า 25 ปี มุ่งเน้นการให้บริการที่มีคุณภาพและประสิทธิภาพ ปลอดภัย ตรงตามระยะเวลาที่กำหนด เพื่อตอบสนองความต้องการของลูกค้าที่หลากหลาย
ทั้งนี้ บริษัทฯ ได้ดำเนินธุรกิจภายใต้วิสัยทัศน์ มุ่งมั่นในการเป็นผู้ให้บริการด้านโลจิสติกส์ที่ดีที่สุด และมุ่งสู่เป้าหมายเป็นผู้นำทางด้านการบริการด้านโลจิสติกส์ระดับเอเชียตะวันออกเฉียงใต้ (ASEAN) ที่ให้บริการรับจัดการขนส่งสินค้าระหว่างประเทศอย่างครบวงจร ด้วยการมีเครือข่ายและพันธมิตรทางธุรกิจที่เป็นตัวแทนของบริษัทฯ ในต่างประเทศมากกว่า 165 ประเทศทั่วโลก ครอบคลุมทั้งบริษัทเดินเรือ บริษัทสายการบิน และตัวแทนการจัดการขนส่งในประเทศต่างๆ โดยจากการจัดอันดับของ Datamyne พบว่า บริษัทฯ เป็นผู้ให้บริการขนส่งสินค้าทางทะเลบนเส้นทางไทย-สหรัฐอเมริกา ที่มีปริมาณขนส่งสูงสุดเป็นอันดับ 1 ในประเทศไทย และเป็นอันดับ 6 ของโลก สะท้อนความแข็งแกร่งในการดำเนินธุรกิจได้เป็นอย่างดี
“เรามุ่งมั่นที่จะเป็นผู้นำธุรกิจให้บริการรับจัดการขนส่งสินค้าระหว่างประเทศอย่างครบวงจร ด้วยแนวคิด Sync The world เชื่อมโลกการค้าขับเคลื่อนเศรษฐกิจโลก โดยนำเสนอโซลูชันการให้บริการด้านโลจิสติกส์ครบวงจร ด้วยมาตรฐานและคุณภาพการให้บริการที่มีประสิทธิภาพ ปลอดภัยและตรงต่อเวลา สร้างความเชื่อมั่นให้แก่ลูกค้าและผลักดันการเติบโตอย่างยั่งยืน” นายนันท์มนัส กล่าว
นางสาวอรชพร วิทยศักดิ์พันธ์ ประธานเจ้าหน้าที่ฝ่ายปฏิบัติการ SINO กล่าวว่า บริษัทฯ ได้ให้บริการรับจัดการขนส่งสินค้าระหว่างประเทศ ที่ชำนาญการให้บริการบนเส้นทางขนส่งสินค้าระหว่างประเทศทางทะเลมากกว่า 100 ประเทศ ซึ่งมีตลาดหลักได้แก่ เส้นทางไทย-โซนอเมริกาเหนือ เส้นทางไทย-เอเชีย และเส้นทางไทย-ยุโรป ซึ่งถือเป็นเส้นทางหลักในการส่งออกและนำเข้าสินค้าหลักของการค้าโลก
ทั้งในรูปแบบการขนส่งแบบเต็มตู้ (Full Container Load: FCL) และแบบไม่เต็มตู้ (Less Than Container Load: LCL) ด้วยมาตรฐานการให้บริการที่มีประสิทธิภาพ โดยมี OTI License (Ocean Transport Intermediary) จาก Federal Maritime Commission (FMC) และได้วางหลักประกัน FMC Bond ทำให้สามารถทำสัญญาการบริการกับสายเดินเรือในการบริการขนส่งสินค้าไปยังประเทศแถบโซนอเมริกาเหนือได้ด้วยตนเอง ถือเป็นข้อได้เปรียบเชิงการแข่งขันที่เหนือกว่าคู่แข่ง โดยนำเสนอบริการขนส่งสินค้าระหว่างประเทศที่มีประสิทธิภาพให้แก่ลูกค้าในหลากหลายอุตสาหกรรม เช่น อุตสาหกรรมชิ้นส่วนอิเล็กทรอนิกส์ อุตสาหกรรมชิ้นส่วนยานยนต์ อุตสาหกรรมเสื้อผ้าและสิ่งทอ และอุตสาหกรรมอาหารแช่แข็ง เป็นต้น
ทั้งนี้ บริษัทฯ ยังได้เข้าร่วมเป็นสมาชิกเครือข่ายที่เกี่ยวข้องกับการขนส่งทางทะเล ได้แก่ PPL Network, WCA Inter Global และ X2 Logistics ที่มีสมาชิก 165 ประเทศ และเป็นสมาชิกสมาคมต่างๆ เช่น สมาคมผู้รับจัดการขนส่งสินค้าระหว่างประเทศ (TIFFA) และสมาคมชิปปิ้งแห่งประเทศไทย (CTAT) ทำให้ได้รับความเชื่อมั่นจากลูกค้าในการรับบริการจัดการขนส่งสินค้าระหว่างประเทศ และนำข้อมูลมาวางแผนบริหารจัดการธุรกิจเพื่อสร้างการเติบโตที่ดี
นอกจากนี้ ยังได้นำเทคโนโลยีเข้ามาใช้เพื่อเพิ่มประสิทธิภาพการให้บริการตลอดห่วงโซ่อุปทานด้านอุตสาหกรรมโลจิสติกส์ เช่น การนำระบบ WMS เพื่อใช้บริหารจัดการคลังสินค้า การพัฒนา ISO Tank ตู้คอนเทนเนอร์บรรจุของเหลว การนำระบบ GPS เพื่อใช้ติดตามตำแหน่งรถในขณะปฏิบัติงาน รวมถึงบันทึกและควบคุมความเร็วในการขับขี่ให้มีความเหมาะสม เพื่อตอบสนองความต้องการของลูกค้าได้อย่างมีประสิทธิภาพสูงสุด
นายกวิล กฤษเจริญ ประธานเจ้าหน้าที่ฝ่ายการเงิน SINO กล่าวว่า บริษัทฯ มุ่งมั่นนำเสนอโซลูชันการให้บริการขนส่งสินค้าระหว่างประเทศ ด้วยทีมงานพนักงานที่มีประสบการณ์ความเชี่ยวชาญด้านโลจิสติกส์และความเข้าใจในกฎระเบียบและข้อบังคับที่เกี่ยวข้องกับการนำเข้าและส่งออกสินค้า ตั้งแต่ การจัดระวางเรือหรือเครื่องบิน การดำเนินการด้านพิธีศุลกากร
รวมถึงมีเครือข่ายพันธมิตรในต่างประเทศที่ช่วยประสานในการนำสินค้าออกจากจุดขนถ่ายสินค้า เพื่อตอบสนองความต้องการลูกค้าได้อย่างรวดเร็วภายใต้ต้นทุนที่คุ้มค่า
โดยในช่วงปี 2562-2565 บริษัทฯ มีรายได้จากการให้บริการรวมทั้งสิ้น 627.98 ล้านบาท 883.57 ล้านบาท 4,683.41 ล้านบาท และ 5,906.53 ล้านบาท ตามลำดับ คิดเป็นอัตราการเติบโตเฉลี่ยอยู่ที่ 165.62% โดยมีสัดส่วนรายได้มาจากการให้บริการรับจัดการขนส่งสินค้าระหว่างประเทศทางทะเล คิดเป็น 87.55%, 91.47% 97.97% และ 97.50% ขณะที่ส่วนที่เหลือมาจากการบริการรับจัดการขนส่งสินค้าระหว่างประเทศทางอากาศและการให้บริการสนับสนุนงานบริการโลจิสติกส์
นางสาวจิรยง อนุมานราชธน กรรมการผู้จัดการ บริษัท เจย์ แคปปิตอล แอดไวเซอรี จำกัด ในฐานะที่ปรึกษาทางการเงิน กล่าวว่า หลังจาก SINO ได้ยื่นแบบคำขออนุญาตเสนอขายหลักทรัพย์และแบบแสดงรายการข้อมูลการเสนอขายหลักทรัพย์ (ไฟลิ่ง) ต่อสำนักงาน ก.ล.ต. เพื่อเสนอขายหุ้นสามัญเพิ่มทุนต่อประชาชนเป็นครั้งแรก (IPO) จำนวนไม่เกิน 292 ล้านหุ้น
ประกอบด้วย (1) หุ้นสามัญเพิ่มทุนที่เสนอขายโดยบริษัทฯ จำนวนไม่เกิน 240 ล้านหุ้น คิดเป็นไม่เกินร้อยละ 23.08 ของจำนวนหุ้นสามัญที่ออกและชำระแล้วทั้งหมดของบริษัทฯ และ (2) หุ้นสามัญเดิมที่เสนอขายโดยนายเถิ่งฟ้ง เหยิ่ง จำนวนไม่เกิน 52,000,000 หุ้น คิดเป็นไม่เกินร้อยละ 5 ของจำนวนหุ้นสามัญที่ออกและชำระแล้วทั้งหมดของบริษัทฯ ภายหลังการเสนอขายหุ้นสามัญในครั้งนี้ ล่าสุด สำนักงาน ก.ล.ต. ได้นับหนึ่งแบบไฟลิ่งเป็นที่เรียบร้อยแล้ว
พร้อมกันนี้ บริษัทฯ ยังได้แต่งตั้ง บริษัทหลักทรัพย์ ฟินันเซีย ไซรัส จำกัด (มหาชน) เป็นผู้จัดการการจัดจำหน่ายและรับประกันการจำหน่ายหุ้น IPO ในครั้งนี้ เพื่อนำเงินที่ได้จากการระดมทุนไปเสริมศักยภาพการดำเนินธุรกิจให้มีความเข้มแข็ง จากแผนการลงทุนขยายพื้นที่บริการรับฝากตู้สินค้าคอนเทนเนอร์ ลงทุนกับพันธมิตรทางธุรกิจทั้งในประเทศและกลุ่มประเทศในอาเซียน ลงทุนในธุรกิจที่เกี่ยวข้อง และเป็นเงินทุนหมุนเวียนในการดำเนินกิจการของบริษัทฯ